PROCES VERBAL

Nr. 47 din 22.12.2008

al şedinţei Consiliului de Observatori al Instituţiei Publice Naţionale a Audiovizualului Compania “Teleradio-Moldova”
Au fost prezenţi:
Membrii Consiliului de Observatori: Mariana ŞLAPAC; Anatol DUBROVSCHI; Alexandru BUREAN; Boris FOCŞA;  Viorel CIBOTARU.

Au lipsit: Tudor TATARU; Veaceslav IONIŢĂ; Igor MUNTEANU.

Au asistat:

V. Gheoghişenco, Director Radiodifuziune, D. Ţurcanu, şef Direcţie monitorizare, relaţii cu publicul şi internaţionale, M. Scoarţă, vicedirector Televiziune, A. Caciuc, şef Direcţie programare, coordonare, emisie şi analiză Radio, I. Verbeniuc, şef Centrul tehnic TV, D. Zlatan, corespondent special în Departamentul programe de actualităţi şi informativ-analitice Radio,  F. Nagacevschi, expert APEL, reprezentanţi ai mijloacelor de informare în masă, ş.a.

Ordinea de zi:

1. Informaţie privind mersul lucrărilor de reconstrucţie şi modernizare a Centrului tehnic TV (raportor: I. Verbeniuc, şef al Centrului tehnic TV).

2. Informaţie cu privire la emisiunile de revelion (raportor: M. Scoarţă – vicedirector TV, A. Caciuc – şef Direcţie programare, coordonare, emisie şi analiză Radio). 

3. Numirea cîştigătorilor concursului CO “Cea mai bună emisiune Radio” şi “Cea mai bună emisiune TV”. 

4. Cu privire la concepţia reflectării campaniei electorale pentru alegerile      parlamentare de către instituţiile audiovizualului din Republica Moldova.
5. Diverse.

S-a votat începerea şedinţei cu ordinea de zi propusă.
“Pentru” – unanim.

La prima întrebare I. Verbeniuc a informat membrii C.O. despre mersul lucrărilor de reconstrucţie şi retehnologizare a Centrului tehnic TV. În discuţii au participat: V. Cibotaru, L. Barbus, M. Şlapac, B. Focşa, A. Dubrovschi. Membrii au optat pentru informarea periodică despre lucrările realizate de reparaţie a  studioului nr. 2.
 S-a luat act.

La a doua întrebare M. Scoarţă şi A. Caciuc au prezentat informaţia despre emisiunile difuzate de TV “Moldova 1” şi „Radio Moldova” în perioada sărbătorilor de iarnă. Telespectatorii şi radioascultătorii vor viziona şi audia concerte ale cîntăreţilor din ţară şi de peste hotare. Marea majoritate a emisiunilor  îşi vor schimba decorul în unul de sărbătoare. În seara Anului Nou se va transmite în direct concertul din Piaţa Marii Adunări Naţionale. În discuţie au luat cuvîntul: L. Barbus, A. Dubrovschi, V. Cibotaru, M. Şlapac.

S-a luat act.

La a treia întrebare membrii C.O. au votat cu vot secret emisiunile învingătoare ale premiilor C.O. „Pentru cea mai bună emisiune Radio” şi „Pentru cea mai bună emisiune TV”. Cu o majoritate de voturi cîştigătoare au devenit la TV: „Descoperă Moldova. Piaţa Poporului” şi la Radio: „Împreună pentru viitor”. Realizatorii acestor emisiuni vor fi premiaţi.  
  
La a patra întrebare membrii C.O au discutat despre proiectul concepţiei reflectării campaniei electorale pentru alegerile parlamentare de către instituţiile audiovizualului din Republica Moldova. 

S-a luat act.

La diverse membrii C.O. au discutat despre modificarea Regulamentului Consiliului de Observatori. Au luat cuvîntul: M. Şlapac, A. Dubrovschi, A. Burean, A. Dubrovschi. S-a votat aprobarea modificării pct. 5 al Regulamentului.
S-a votat: “pentru” – unanim.

S-a hotărît: 

1. În conformitate cu Regulamentul privind desfăşurarea concursului de acordare a premiilor, Consiliul de Observatori HOTĂRĂŞTE:

1.1. A decerna premiul “Pentru cea mai bună emisiune TV”  în sumă de 10000 (zece mii) lei serialului de programe “Descoperă Moldova. Piaţa Poporului” (echipa de creaţie: autor – Cornelia Stefoglu, regizor - Marina Sabadîri, cameramani – Veaceslav Dabija, Vadim Cosovan, editor imagine – Igor Morea, regizor sunet – Galina Izbeşciuc, consultant Fond TV – Eleonora Ciurea, lectura – Vitalie Cojocaru). 

1.2 A decerna premiul “Pentru cea mai bună emisiune Radio” în sumă  

   de 10000 (zece mii) lei programului săptămînal “Împreună pentru    

   viitor” (Echipa de creaţie: autor şi prezentator – Rodica Russu, 
    regizor – Elena Vieru, reporter – Cristina Zavulan).

 
A ruga administraţia Companiei, Preşedintele V. Todercan, să rezerveze          mijloacele băneşti pentru premiere.

2. A aproba modificarea pct. 5 al Regulamentului Consiliului de Observatori IPNA Compania “Teleradio-Moldova” cu următoarea redacţie: 

 “Consiliul de Observatori este constituit din  9 membri, desemnaţi de Parlamentul Republicii Moldova cu durata mandatului de 4 ani, conform prevederilor art. 56 al Codului Audiovizualului. Structura Consiliului de Observatori, condiţiile de numire şi de revocare a membrilor acestuia, precum şi incompatibilităţile sînt enumerate în paragraful VI.

Membrii Consiliului de Observatori rămîn în funcţie pînă la desemnarea noilor membri C.O. de Parlament.”
Au semnat:

1. Mariana ŞLAPAC                                       Preşedintele Consiliului de Observatori

2. Anatol DUBROVSCHI                               Secretarul Consiliului de Observatori  

